POROČILO KOMISIJE EVROPSKEMU PARLAMENTU IN SVETU o izvajanju, delovanju in učinkovitosti vrhnje domene .eu /* COM/2013/0804 final */





POROČILO KOMISIJE EVROPSKEMU PARLAMENTU IN SVETU o izvajanju, delovanju in učinkovitosti vrhnje domene .eu (Besedilo velja za EGP) 1. Ozadje Aprila 2013 je minilo sedem let od uvedbe vrhnje domene .eu. V teh prvih sedmih letih je vrhnja domena .eu postala enajsta najpogosteje uporabljena vrhnja domena in šesta najpogosteje uporabljena državna vrhnja domena na svetu. Položaj vrhnje domene .eu se je v primerjavi s preteklimi leti nekoliko poslabšal zaradi agresivnih trženjskih akcij drugih dveh vrhnjih domen, in sicer .tk in .cn. Z več kot 3,7 milijona registracij je vrhnja domena .eu danes pri Evropejcih ena od priljubljenih možnosti pri izbiranju domenskega imena, s katerim si zagotovijo prisotnost na internetu. V tem poročilu Evropskemu parlamentu in Svetu so obravnavani izvajanje, učinkovitost in delovanje vrhnje domene .eu v zadnjih dveh letih. V skladu s členom 8 Uredbe (ES) št. 733/2002 o izvajanju domene .eu najvišje ravni mora Komisija Evropskemu parlamentu in Svetu predložiti poročilo eno leto po sprejetju Uredbe, nato pa vsaki dve leti. To poročilo je četrto poročilo po treh poročilih iz let 2007[1], 2009[2] in 2011[3] ter se nanaša na razvoj vrhnje domene .eu od 1. aprila 2011 do 31. marca 2013. 2. Pravni okvir in načela domene .eu Vrhnja domena .eu je bila uvedena z naslednjima pravnima aktoma: – Uredbo (ES) št. 733/2002 Evropskega parlamenta in Sveta z dne 22. aprila 2002 o izvajanju domene .eu najvišje ravni (kakor je bila spremenjena)[4] (okvirna uredba); – Uredbo Komisije (ES) št. 874/2004 z dne 28. aprila 2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo (kakor je bila spremenjena)[5] (uredba o pravilih javnega reda). V poročevalnem obdobju je bila Uredba Komisije (ES) št. 560/2009, ki spreminja Uredbo Komisije (ES) št. 874/2004 z namenom uvedbe internacionaliziranih domenskih imen (IDN) v okviru vrhnje domene .eu, popravljena z namenom odprave očitnih napak v seznamu rezerviranih domenskih imen iz Priloge. Popravek je bil sprejet 20. marca 2012. Register, ki ga je izbrala Komisija[6], tj. EURid (Evropski register internetnih domen), je pristojen za organizacijo, upravljanje in vodenje vrhnje domene .eu. To je neodvisna organizacija, ki odločitve sprejema samostojno v skladu z okvirno uredbo[7]. Med pripravo osnutka tega poročila so službe Komisije ocenjevale potrebo po spremembi Uredbe Komisije (ES) št. 874/2004 z namenom vključitve določb, povezanih z združevanjem homografov, pristopom Hrvaške k EU ter dejstvom, da so Srbija, Črna gora in Nekdanja jugoslovanska republika Makedonija postale kandidatke za pristop k EU, dostopom članic Efte/EGP do imen iz registra pod domeno .eu in popravki nekaterih rezerviranih imen, ki vsebujejo nemški ostri S (ß) in grško sigmo na koncu imena (ς). 3. Registracija in uporaba domenskih imen .eu V poročevalnem obdobju je uporaba vrhnje domene .eu še naprej enakomerno naraščala skupaj z drugimi evropskimi državnimi vrhnjimi domenami. S 3,7 milijona registracij je bila vrhnja domena .eu enajsta najpogosteje uporabljena vrhnja domena na svetu in četrta najbolj priljubljena državna vrhnja domena v Evropi. To je za 0,3 milijona več registracij kot v zadnjem poročilu, predloženem Evropskemu parlamentu in Svetu. V Evropi imajo večje število registracij samo še naslednje državne vrhnje domene: .de (Nemčija), .uk (Združeno kraljestvo) in .nl (Nizozemska). V svetovnem merilu imajo več registracij naslednje vrhnje domene: .com, .net, .org in .info ter dve državni vrhnji domeni: .tk za Tokelau in .cn za Kitajsko (glej Prilogo 1). Največji trgi za domeno .eu so Nemčija (30,4 %), Nizozemska (13 %), Francija (9,1 %), Združeno kraljestvo (9 %) in Poljska (6,5 %) (glej Prilogo 4). V več državah EU so na trgu vrhnje domene .eu prisotna nihanja. Vendar pa je rast uporabe vrhnje domene .eu kljub gospodarski in finančni krizi stabilna, v nekaterih državah pa se je celo povečala. Povprečni delež obnovljenih domenskih imen .eu ostaja 80 %, medtem ko je povprečje v sektorju 73 %. Konkurenca v sektorju se v zadnjih petih letih zaostruje zaradi liberalizacije nekaterih državnih vrhnjih domen in uvedbe ali preimenovanja obstoječih vrhnjih domen, kot sta .co in .me. Poleg tega bo pojav več kot 1 000 novih generičnih vrhnjih domen pomenil velik udarec za trg, saj bo verjetno negativno vplival na obstoječe poslovne modele in dodatno zaostril konkurenco v sektorju. Glede na dosedanje trende in trenutni položaj na trgu je cilj EURid, da ohrani enakomerno 5- do 8-odstotno letno rast registracij. Za dosego teh ciljev ima register vzpostavljen letni načrt trženja in komuniciranja. 4. Internacionalizirana domenska imena (IDN) 4.1. IDN .eu Za uvedbo internacionaliziranih domenskih imen na najvišji ravni, tj. desno od zadnje pike domenskega imena, je pristojen ICANN[8]. ICANN je 16. novembra 2009 začel uporabljati hitri postopek za pridobivanje internacionaliziranih domenskih imen državnih vrhnjih domen[9], da bi olajšal registracijo internetnih vrhnjih domen, ki vsebujejo kode držav (npr. .gr, .bg, .eu) z nelatiničnimi znaki (npr. ciriličnimi, grškimi, arabskimi in kitajskimi znaki). Postopek obsega tri korake: (i) register države vloži vlogo za uporabo „niza“ IDN (dane različice državne vrhnje domene v drugi pisavi), glede uporabe katerega je pridobil podporo internetne skupnosti na ozemlju zadevne države („podpora skupnosti“), in navede razloge za svojo izbiro (merilo „smiselnosti“); (ii) ICANN nato oceni zahtevani niz in ga posreduje neodvisnemu odboru, ki preveri morebitno prekrivanje z obstoječimi nizi vrhnjih domen (merilo „zamenljivosti“); (iii) ko je novi niz odobren, se dodeli registru („prenos“). EURid je maja 2010 pri ICANN vložil vlogo za registracijo cirilske in grške različice vrhnje domene .eu. Vloga je temeljila na vlogah, ki so jih v zvezi z želenimi različicami pripone .eu predložili Ciper, Grčija in Bolgarija[10] (.ευ v grški pisavi in .ею v cirilici). ICANN je potrdil izpolnjevanje prvih dveh meril (podpore skupnosti in smiselnosti). Februarja 2012 je IANA/ICANN obvestil EURid, da je bilo ocenjevanje cirilskega niza (.ею) uspešno zaključeno, vendar da grški niz ni prestal tehnične ocene kot enega izmed korakov postopka, ker je „vizualno enak najmanj trem nizom standarda ISO 646-BV, in sicer ,eu‘, ,ev‘ in ,ev‘, ali vizualno zamenljiv z njimi“. Komisija je EURid naročila, naj počaka z morebitno zahtevo za prenos cirilskega niza (.ею) do razjasnitve vprašanj, povezanih z grškim nizom (.ευ), ker bi se to lahko razlagalo kot sprejetje odločitve ICANN. Avgusta 2012 je EURid predložil ICANN študijo o vizualnem prikazu grškega niza (.ευ). S študijo, ki temelji na kognitivni nevroznanosti, je bilo ugotovljeno, da je možnost zamenjave spremenjenega grškega niza (.ευ) z nizi, navedenimi v oceni ICANN, zelo majhna, zlasti če je uveljavljen pristop, da se mora niz druge ravni ujemati z nizom najvišje ravni. Medtem je ccNSO (organizacija za podporo državnih domenskih imen) nadaljevala s postopkom razvoja politike hitrega postopka za državne vrhnje domene IDN z namenom uvedbe pritožbenega postopka za zavrnjene nize, tako da bi jih lahko ponovno ocenil odbor strokovnjakov za jezike. V času priprave tega poročila je predlog ccNSO za pregled postopka za državne vrhnje domene IDN v postopku glasovanja sveta ccNSO, nato pa bo predložen članom ccNSO in odboru ICANN v naknadno glasovanje. 5. Delovanje registra 5.1. Register Komisija je na podlagi razpisa za prijavo interesa[11] leta 2003 EURid imenovala za register domene .eu. 12. oktobra 2004 sta Komisija in EURid sklenila koncesijsko pogodbo o storitvah, ki je bila leta 2009 podaljšana do 12. oktobra 2014. EURid je vseevropska neprofitna organizacija s sedežem v mestu Diegem (Belgija) ter regionalnimi uradi v Stockholmu, Pragi in Pisi[12]. 5.2. Odnosi z registratorji V skladu z zakonodajo register domene .eu sam ne deluje kot registrator[13]. Glavna prednostna naloga EURid je, da še naprej zagotavlja kakovostne storitve za 780 akreditiranih registratorjev. Število akreditiranih registratorjev se je v zadnjih dveh letih po konsolidaciji nekaterih računov registratorjev zmanjšalo. EURid redno ocenjuje zadovoljstvo uporabnikov domene .eu. Po podatkih najnovejše raziskave o zadovoljstvu registratorjev z domeno .eu, ki je bila opravljena v zadnjem četrtletju leta 2012, je 95 % anketirancev navedlo, da so zadovoljni oziroma izjemno zadovoljni (2011: 93 %). 80 % jih je pri vprašanju, ali bi še naprej uporabljali EURid in ne bi zamenjali ponudnika, navedlo oceno najmanj 8 od 10. Domena .eu še vedno pomeni dobro naložbo, kar meni tudi vedno več najzahtevnejših uporabnikov (47 % anketiranih uporabnikov je ta vidik ocenilo najmanj z 8 od 10, medtem ko je bil ta delež leta 2010 44 %). Poleg tega je EURid začel sodelovati z družabnimi mediji, ki jih uporabljajo registratorji, vključno s kanali Facebook, Twitter in YouTube[14], kjer je na voljo več kot 100 posnetkov pričevanj o domeni .eu. V zadnjih dveh letih si je register prizadeval za uvedbo sprememb v trgovinskih postopkih in postopkih prenosa, ki so začele veljati 21. novembra 2012; mednje sodijo funkcija zaklepanja registra, ki zagotavlja dodatno zaščito domenskih imen .eu, uvedba večletnih registracij 7. aprila 2011 (v prvem četrtletju leta 2013 je bilo opravljenih 6 466 novih registracij z obdobjem registracije več kot eno leto; te registracije so pomenile 3,1 % vseh novih registracij v prvem četrtletju, v skladu s številom večletnih registracij pod drugimi vrhnjimi domenami), in ponudba novih storitev za registratorje. V zadnjih dveh letih je register sodeloval z registratorji z namenom promocije vrhnje domene .eu prek sofinanciranega programa trženja in drugih sistemov spodbud. Program postaja vedno bolj priljubljen med registratorji, uvedli pa so ga tudi nekateri drugi registri. Poleg tega si je register prizadeval povečati ozaveščenost o domeni .eu z uvajanjem akcij uporabe namenskih prikazovalnikov in z uporabo panojev na štirih evropskih letališčih (Bruselj, København, Milano Linate in München). Vse akcije so predstavljene na spletni strani registra, ki je namenjena trženju (ambitionhasanaddress.eu), kjer si lahko uporabniki interneta ogledajo pričevanja podjetij in posameznikov, ki so domensko ime .eu izbrali za svojo predstavitev in/ali predstavitev svojih izdelkov prek spleta. 5.3. Finančno stanje Finančno stanje registra domene .eu je v poročevalnem obdobju ostalo stabilno. Finančna trdnost registra je ključna za zagotavljanje verodostojnosti domene .eu. Komisija njegovo finančno stanje natančno nadzoruje v skladu s pravnim okvirom in koncesijsko pogodbo o storitvah. Komisija svojo nadzorno vlogo opravlja z različnimi orodji, vključno s pregledi pripomb revizorjev, četrtletnimi in letnimi finančnimi poročili, poročili o napredku, predlogi proračuna ter strateškimi in tržnimi načrti. O finančnih zadevah redno razpravlja z registrom na četrtletnih sestankih in sestankih na ravni služb. Na začetku delovanja vrhnje domene .eu so bili prihodki, ustvarjeni z velikim številom registracij, znatno višji od stroškov registra. Ustvarjeni letni presežki so bili preneseni v proračun EU. Register je postopoma znižal različne pristojbine za registratorje EURid. Februarja 2012 so bile po notranjih in zunanjih posvetovanjih registra pristojbine za ponovno aktiviranje in prenose iz karantene poenotene na 4 EUR. Zaradi povečevanja portfelja domenskih imen se prihodki iz obnovitev domenskih imen povečujejo. Da bi še naprej deloval v skladu s svojimi pogodbenimi obveznostmi, se je register odločil, da s 1. januarjem 2013 zniža pristojbino za obnovitev in podaljšanje veljavnosti domenskega imena s 4,00 EUR na 3,75 EUR. Ključni finančni vidiki registra so v letih 2011 in 2012 ostali stabilni. Tako prihodki kot stroški registra so v obeh letih znašali približno 13 milijonov EUR. Zato je bil neto finančni rezultat bolj uravnotežen kot v predhodnih letih, ko je presežek v korist proračuna EU za obračunsko leto 2011 znašal 772 892 EUR, za leto 2012 pa 443 117 EUR. Komisija je natančno nadzorovala spremenjene predvidene in dejanske stroške registra, zlasti stroške, nastale pri trženju (2,8 milijona EUR leta 2011 in 2,7 milijona EUR leta 2012) ter človeških virih (4,0 milijona EUR leta 2011 in 4,4 milijona EUR leta 2012). Povečanje stroškov je bilo upravičeno zaradi boljše kakovosti storitve in večje stopnje zaščite. Register ima štiri vrste finančnih rezerv: amortizacijo, naložbe, socialne obveznosti in pravne obveznosti. V obdobju poročanja je bila skupna raven rezerv stabilna: 5,4 milijona EUR leta 2011 in 5 milijonov EUR leta 2012. Konec leta 2012 je bil ta skupni znesek razdeljen na rezervo za amortizacijo (1 milijon EUR), rezervo za naložbe (0,5 milijona EUR), rezervo za socialne obveznosti (2,7 milijona EUR) in rezervo za pravne obveznosti (0,8 milijona EUR). Poleg tega je bilo 150 000 EUR namenjenih za promocijo in spodbujanje postopka za alternativno reševanje sporov. 5.4. Neprekinjeno poslovanje, prožnost in kakovost 5.4.1. Neprekinjeno poslovanje Da bi preveril svoje zmogljivosti za obvladovanje kriznih razmer, je EURid 12. decembra 2012 uspešno izvedel nenapovedan preskus v okviru načrta neprekinjenega poslovanja. Preskus je bil osredotočen na prenos storitev EPP, Registrar Extranet, Registrar DAS in Registrar WHOIS z enega podatkovnega centra na drugega in nazaj. Vpliv na infrastrukturo registratorjev je bil minimalen (začasna prekinitev, ki je trajala približno 15 minut), pod pogojem, da so registratorji izvajali najboljše prakse, ki jih je EURid predstavil v načrtu neprekinjenega poslovanja za leto 2011. Uporaba domenskih imen v polni obliki (FQDN) pri storitvah za registratorje je zagotavljala pregleden nadomestni način delovanja med izvajanjem prenosa. Po simulaciji težave v glavnem podatkovnem centru se je EURid preklopil na drugi podatkovni center s posodobitvijo sistema domenskih imen (DNS). Po izvedbi te spremembe so bile ustrezne storitve za registratorje dostopne v 10 minutah, pod pogojem, da so registratorji uporabljali FQDN (v nasprotnem primeru je bila potrebna ročna posodobitev). Po dveh urah je EURid posodobil FQDN za ponovno preusmeritev na glavni podatkovni center. Potem ko so strežniki DNS registratorjev domene .eu našli FQDN, so bili sistemi postopoma ponovno vzpostavljeni v glavnem podatkovnem centru. Revizijo je opravilo podjetje PricewaterhouseCoopers. 5.4.2. Varnost EURid je za registratorje domene .eu organiziral izobraževalne seminarje[15], v okviru katerih jih je želel spodbuditi, da bi svojim uporabnikom priporočili DNSSEC (protokol, namenjen zaščiti uporabnikov interneta pred ponarejenimi podatki v sistemu domenskih imen), ti pa bi protokol nato razširjali med internetnimi akterji (ponudniki internetnih storitev, skrbniki spletišč itd.). Leta 2013 je bilo uvedeno tako imenovano znižanje DNSSEC (znižanje pristojbine za domensko ime v višini 0,02 EUR na pravilno podpisano domensko ime na mesec) za dodatno podporo izvajanju DNSSEC na ravni registratorjev. 5.4.3. Lažno predstavljanje (phishing) in druge zlonamerne dejavnosti Register dnevno ukrepa proti lažnemu predstavljanju (phishing) in drugim vrstam zlonamernega spletnega vedenja[16]. Zlasti pri domenskih imenih dnevno preverja skladnost z merili upravičenosti[17], pri novih registracijah pa preveri tudi obstoj sumljivih vzorcev ali drugih odstopanj. Zasebne varnostne organizacije ali javni organi register tudi dnevno obveščajo o sumu kršitev ali dokazanih kršitvah[18]. Na podlagi tega je mogoče umakniti sumljivo domensko ime. Zaradi ukrepov, ki jih je sprejel register, se je število umaknjenih sumljivih domenskih imen v poročevalnem obdobju drastično zmanjšalo: od dveh umaknjenih domen januarja 2011 (v primerjavi z 81 januarja 2010) na nič umaknjenih domen v zadnjem četrtletju leta 2012[19]. Poleg tega je register okrepil dialog z organi pregona z namenom preprečevanja možnih zlorab v sistemu domene .eu in boja proti njim. To je vodilo do sklenitve Memoranduma o soglasju med Komisijo, CERT-eu in EURid, ki je bil podpisan oktobra 2012. 5.5. Profil uporabnika domene .eu Razlogi, zaradi katerih uporabniki registrirajo domeno .eu, so zelo različni (poslovna dejavnost, prisotnost institucij v internetu itd.). Najnovejše poročilo[20] o uporabi spletnih mest z vrhnjo domeno .eu kaže, da je približno 31,4 % spletnih strani povezanih s poslovno dejavnostjo. Domena .eu že tretje leto zapored izstopa v smislu uporabe za poslovne namene, kar potrjuje njeno edinstveno vlogo vrhnje domene za podjetja ter MSP s čezmejno razsežnostjo. V poročilu je bilo ugotovljeno, da imajo starejše generične vrhnje domene še vedno različne profile. Najizrazitejši primer je domena .org, ki ima zelo velik odstotek spletnih strani skupnosti. V tem se generične vrhnje domene razlikujejo od državnih vrhnjih domen, ki se vse uporabljajo za zelo podobne namene. Domena .eu ima veliko skupnega tako z državnimi vrhnjimi domenami kot z nekaterimi generičnimi vrhnjimi domenami (zlasti .net, pa tudi .biz in .com). 5.6. Sodni postopki in spori v zvezi z domenskimi imeni 5.6.1. Zadeve pred splošnim sodiščem in Sodiščem Evropske unije Splošno sodišče: jih ni. Sodišče Evropske unije: 1 predhodno odločanje. Pritožbeno sodišče v Bruslju je v zadevi „lensworld.eu“ – zadeva C-376/11 Pie Optiek proti Bureau Gevers na Sodišče Evropske unije naslovilo dve vprašanji. 19. julija 2012 je Sodišče Evropske unije razsodilo naslednje: „Člen 12(2), tretji pododstavek, Uredbe Komisije (ES) št. 874/2004 z dne 28. aprila 2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo, je treba razlagati tako, da se v položaju, v katerem je zadevna prednostna pravica pravica iz blagovne znamke, pojem ,pridobitelji licenc prednostnih pravic‘ ne nanaša na osebo, ki ji je imetnik zadevne blagovne znamke le dovolil, da v svojem imenu, toda na račun tega imetnika, registrira domensko ime, ki je enako ali podobno navedeni blagovni znamki, ne da bi bilo tej osebi dovoljeno, da to blagovno znamko v skladu z njenimi funkcijami uporablja v gospodarskem prometu.“ Predvidoma bo pritožbeno sodišče v Bruslju končno odločbo sprejelo jeseni 2013. 5.6.2. Postopek alternativnega reševanja sporov Vsi spori med imetniki domenskih imen .eu ali tožbe zoper odločitve registra domene .eu se lahko predložijo organu za alternativno reševanje sporov (ARS)[21], tj arbitražnemu sodišču v Pragi (češko arbitražno sodišče)[22]. Pritožbe se večinoma vložijo zoper imetnike domenskega imena .eu. Razlog za to je, da lahko postopek ARS zoper imetnika domenskega imena začne katera koli stranka, ki trdi, da gre za špekulativno ali neprimerno registracijo v skladu s členom 21 Uredbe Komisije št. 874/2004. V zadnjih dveh letih je bilo povprečno vloženih 12 zadev na četrtletje[23] (glej Prilogo 3). Leta 2011 je češko arbitražno sodišče izdalo 52 odločb. Sprejetih je bilo 73 % pritožb. Leta 2012 je češko arbitražno sodišče izdalo 44 odločb. Sprejetih je bilo 81 % pritožb. Pristojbine za postopke ARS se določijo po načelu povračila stroškov[24]. 27. junija 2012 sta češko arbitražno sodišče in register oznanila posebno znižanje pristojbine, da bi postopek alternativnega reševanja sporov (ARS) v zvezi z domeno .eu postal še bolj dostopen evropski javnosti. Stroški osnovnega postopka so bili 1. julija 2012 znižani za 50 %. Ta ukrep je bil odziv na priporočila iz zunanje revizije postopka ARS v zvezi z domeno .eu („Postopek ARS v zvezi z domeno .eu deluje dobro, vendar je revizija pokazala, da bi znižanje pristojbine dodatno povečalo prepoznavnost storitve in izboljšalo dostop“). Od uvedbe znižane pristojbine julija 2012 se je povprečno mesečno število vloženih zadev ARS povečalo za 80 %. 5.6.3. Sodni postopki V poročevalnem obdobju je bil EURid stranka v naslednjih zadevah: Zheng: Zheng je vložil pritožbo zoper odločbo sodišča prve stopnje v Bruslju. Pritožbeno sodišče v Bruslju je v svoji odločbi z dne 21. septembra 2010 pritožbo zavrnilo. Po dokončnem zaključku sodne zadeve leta 2011 so bila domenska imena, ki jih je uporabljal Zheng (več kot 9 000), 24. oktobra 2011 predložena v splošno registracijo. Zadeva je zaključena. Ovidio: Stranki sta februarja 2011 dosegli dogovor, ki ga je pritožbeno sodišče v Bruslju uradno zabeležilo med zaključevanjem vseh tekočih postopkov 9. septembra 2011. Kot del dogovora je Ovidio plačal EURid 45 000 EUR. Zadeva je zaključena. Topeu (a.o. sex.eu): Odločba pritožbenega sodišča v Bruslju je bila madžarskemu podjetju Sex Bt vročena 4. avgusta 2011. Rok za vložitev pritožbe je bil 4. december 2011, 6. decembra 2011 pa je odločba pritožbenega sodišča v Bruslju postala pravnomočna. 12. decembra 2011 je EURid aktiviral domensko ime SEX.eu v imenu prvega uspešnega prosilca za registracijo domenskega imena Sunrise, Yellow Register On Line AB (katerega vloga je bila prvotno sprejeta, vendar zaradi tekoče sodne zadeve domensko ime vse do takrat ni bilo aktivirano). Zadeva je zaključena. 6. Registracija v sistemu EMAS Leta 2011 je EURid začel postopek, da bi kot prvi v Evropi pridobil certifikat EMAS[25]. Postopek registracije je bil zaključen 23. maja 2012. Številka registracije je BE-VL-000016. EURid je začel obveščati vse svoje deležnike o svoji zavezanosti bolj zelenemu internetu prek številnih pobud. V Evropskem parlamentu v Strasbourgu je bil od 21. do 23. maja 2012 organiziran dogodek ob registraciji EURid v sistemu EMAS[26]. 7. Sklepne ugotovitve Model vrhnje domene .eu se uspešno izvaja in učinkovito deluje. V zadnjih dveh letih je vrhnja domena .eu okrepila svoj položaj med največjimi in najbolj priljubljenimi vrhnjimi domenami v Evropi in po svetu. Domena je še vedno uspešna kljub stalni rasti 27 državnih vrhnjih domen v državah članicah ter razpoložljivosti generičnih vrhnjih domen, kot sta .com in .org. V času, ko bo to poročilo poslano Evropskemu parlamentu in Svetu, bo Hrvaška 28. članica Evropske unije. ICANN še ni dokončal sprememb postopka ocenjevanja nizov IDN državnih domenskih imen, ki bi omogočale ponovno oceno zavrnjenega niza (.ευ v grški pisavi zaradi domnevne možnosti zamenjave z drugimi nizi). Komisija je pozvala ICANN, naj čim prej zaključi ta postopek. Jasno je navedla, da morajo biti prihodnja pravila o uvedbi „stalnega“ postopka IDN oblikovana tako, da se preprečijo neupravičene zamude. To je eno od vprašanj javnega interesa, ki ga bo Komisija tudi v prihodnosti obravnavala v Vladnem svetovalnem odboru ICANN. Finančno stanje registra je v letih 2011 in 2012 ostalo stabilno. Sistem ARS, ki ga izvaja češko arbitražno sodišče, omogoča varstvo pravic prijaviteljev v vseh jezikih EU. Komisija spremlja dejansko uporabo sistema. Po priporočilih revizorjev je EURid uvedel znižanje pristojbine za zagotovitev boljše dostopnosti do ARS za posameznike in MSP, ki upravičeno menijo, da so tretje stranke njihova imena .eu registrirale nepravilno. V prihodnjih letih si mora register prizadevati za krepitev in boljšo prepoznavnost vrhnje domene .eu pri različnih ciljnih skupinah, da bo povečal prepoznavnost na evropskem trgu domenskih imen in ozaveščenost javnosti o vrhnji domeni. Stabilnost in varnost pripadajočih storitev vrhnje domene morata biti zagotovljeni v skladu z najboljšimi standardi na tem področju. Glede na dinamiko okolja vrhnje domene mora register še naprej ohranjati in krepiti dialog in izmenjavo z evropsko in mednarodno internetno skupnostjo. Komisija bo še naprej tesno sodelovala z registrom, kot to določa pravni okvir. PRILOGE Priloga 1: Najbolj priljubljene vrhnje domene na svetu na dan 31. marca 2013 Vir: Četrtletno poročilo EURid o napredku, 1. četrtletje leta 2013. PRILOGA 2: Registracije domene .eu po četrtletjih PRILOGA 3: Pregled odločb češkega arbitražnega sodišča v zadevah, povezanih z domeno .eu Izdane odločbe v postopkih ARS || 2011 || 2011 Zavrnjeno || Sprejeto || Pomanjkljiva pritožba || Drugo (zavrnjena obravnava) || Odločbe po mesecih Januar || || 2 || || || 2 Februar || 1 || 7 || || || 8 Marec || || 3 || 1 || 2 || 6 April || || 3 || 2 || || 5 Maj || 1 || 3 || || || 4 Junij || 1 || 3 || || 1 || 5 Julij || || 5 || || || 5 Avgust || || 1 || 1 || 1 || 3 September || || 2 || 1 || || 3 Oktober || 1 || 4 || || || 5 November || || 1 || || 1 || 2 December || || 4 || || || 4 Skupaj || 4 || 38 || 5 || 5 || Odločbe skupaj na leto || 52 Sprejeta pritožba || 73 % Izdane odločbe v postopkih ARS || 2012 || 2012 Zavrnjeno || Sprejeto || Pomanjkljiva pritožba || Drugo (zavrnjena obravnava) || Odločbe po mesecih Januar || || 2 || 1 || 1 || 4 Februar || || 2 || 1 || || 3 Marec || || 8 || || || 8 April || || 3 || || 1 || 4 Maj || || 7 || || || 7 Junij || || 1 || 1 || || 2 Julij || || || || || 0 Avgust || || || || || 0 September || || 3 || || || 3 Oktober || 2 || 3 || || || 5 November || || 3 || || || 3 December || 1 || 4 || || || 5 Skupaj || 3 || 36 || 3 || 2 || Odločbe skupaj na leto || 44 Sprejeta pritožba || 81 % PRILOGA 4: Skupno število domenskih imen .eu po državah prijaviteljev Vir: Četrtletno poročilo EURid o napredku, 1. četrtletje leta 2013. PRILOGA 5: Domene .eu na 1 000 prebivalcev Vir: Četrtletno poročilo EURid o napredku, 1. četrtletje leta 2013. PRILOGA 6: Registracije IDN pod domeno .eu Četrtletje || Imena IDN || Delež 4. četrtl. 2009 || 56 036 || 1,8 % 1. četrtl. 2010 || 62 609 || 1,9 % 2. četrtl. 2010 || 65 109 || 2,0 % 3. četrtl. 2010 || 67 074 || 2,1 % 4. četrtl. 2010 || 57 826 || 1,7 % 1. četrtl. 2011 || 56 961 || 1,7 % 2. četrtl. 2011 || 58 424 || 1,7 % 3. četrtl. 2011 || 58 332 || 1,7 % 4. četrtl. 2011 || 56 699 || 1,6 % 1. četrtl. 2012 || 58 455 || 1,6 % 2. četrtl. 2012 || 60 681 || 1,7 % 3. četrtl. 2012 || 61 752 || 1,7 % 4. četrtl. 2012 || 58 211 || 1,6 % 1. četrtl. 2013 || 57 157 || 1,5 % Vir: Četrtletno poročilo EURid o napredku, 1. četrtletje leta 2013. [1] COM(2007) 385 final, Sporočilo Komisije Evropskemu parlamentu in Svetu – Poročilo o izvajanju, delovanju in učinkovitosti domene „.eu“ najvišje ravni (6. julij 2007). [2] COM(2009) 303 final, Poročilo Komisije Evropskemu parlamentu in Svetu o izvajanju, delovanju in učinkovitosti domene „.eu“ najvišje ravni (26. junij 2009). [3] COM(2011) 616 final, Poročilo Komisije Evropskemu parlamentu in Svetu o izvajanju, delovanju in učinkovitosti domene „.eu“ najvišje ravni (5. oktober 2011). [4] Uredba (ES) št. 1137/2008 Evropskega parlamenta in Sveta z dne 22. oktobra 2008 o prilagoditvi nekaterih aktov, za katere se uporablja postopek, določen v členu 251 Pogodbe, Sklepu Sveta 1999/468/ES, glede regulativnega postopka s pregledom – Prilagoditev regulativnemu postopku s pregledom – Prvi del (UL L 311, 21.11.2008, str. 1). [5] Uredba Komisije (ES) št. 1654/2005 z dne 10. oktobra 2005 (UL L 266, 11.10.2005, str. 35), Uredba Komisije (ES) št. 1255/2007 z dne 25. oktobra 2007 (UL L 282, 26.10.2007, str. 16) in Uredba Komisije (ES) št. 560/2009 z dne 26. junija 2009 (UL L 166, 27.6.2009, str. 3). [6] Odločba Komisije z dne 21. maja 2003 o imenovanju Registra domene .eu najvišje ravni. [7] Glej uvodni izjavi 9 in 12 ter člen 2(a), člen 3(1)(c) in člen 3(2) Uredbe (ES) št. 733/2002. [8] ICANN (Internet Corporation for Assigned Names and Numbers – Internetna organizacija za dodeljevanje imen in številk) je neprofitna organizacija zasebnega sektorja. Več informacij je na voljo na: http://www.icann.org/. [9] Več informacij o hitrem postopku je na voljo na: http://www.icann.org/en/topics/idn/fast-track/. [10] Ciper in Grčija oktobra 2008, Bolgarija februarja 2009. [11] Člen 3(1)(b) Uredbe (ES) št. 733/2002. [12] Več informacij o EURid je na voljo na http://www.eurid.eu/en/about-us. [13] Glej člen 3(4) Uredbe (ES) št. 733/2002. [14] Facebook (EUregistry), Twitter (@Euregistry), YouTube (Europeanregistry). [15] Leta 2012 so bili organizirani trije seminarji: 17. aprila v Bratislavi, 11. maja v Milanu in 31. julija v Budimpešti. [16] Lažno predstavljanje (phishing) je pridobivanje osebnih in finančnih podatkov (uporabniških imen, gesel itd.) z zavajajočimi sredstvi, kot so goljufiva elektronska pošta ali kopije zakonitih spletnih mest. Skladiščenje (warehousing) je praksa „zadrževanja“ domenskih imen z namenom ponovne prodaje po višji ceni. Domensko skvoterstvo (cyber-squatting) je registriranje, trženje ali uporaba blagovne znamke drugega subjekta v domenskem imenu z namenom pridobitve koristi, ki pripada nekomu drugemu. Domenski skvoterji imetniku blagovne znamke ponovno prodajo zadevno domensko ime po previsoki ceni. Domenarji (domainers) je pogovorno ime za špekulante z domenskimi imeni. [17] Za merila upravičenosti glej člen 4(2)(b) Uredbe 733/2002. Register ima pravico preveriti veljavnost registracije (člen 3 Uredbe 874/2004). V skladu s politiko registriranja morajo registratorji hraniti popolne in točne osebne podatke ter zagotoviti delujoč e-poštni naslov za komunikacijo z registrom, ki si pridržuje pravico do razveljavitve domenskega imena nedelujočega naslova. [18] Na primer Internet Identity, Arbor Network, MarkMonitor, Federal Computer Crime Unit (FCCU) v Belgiji, Internal Revenue Service (IRS) pri ministrstvu za finance ZDA. [19] Glej poročilo EURid za zadnje četrtletje leta 2012, ki je na voljo na: http://www.eurid.eu/files/publ/quarterly_2012_Q4.pdf. [20] „Website usage trends among top-level domains“, november 2011, na voljo na eurid.eu/insights. [21] Glej člen 4(2)(d) Uredbe (ES) št. 733/2002 in uvodno izjavo 15 ter člena 22 in 23 Uredbe Komisije št. 874/2004. [22] Memorandum o soglasju (2005) med EURid in češkim arbitražnim sodiščem češke Gospodarske zbornice in češke Kmetijske zbornice. [23] Število zadev ARS, o katerih je odločalo češko arbitražno sodišče, se je od leta 2006 znatno zmanjšalo s približno 200 zadev na četrtletje na sedanjo raven. [24] Glej člen 4(2)(d) Uredbe (ES) št. 733/2002. [25] Sistem Skupnosti za okoljsko ravnanje in presojo (EMAS) je orodje za upravljanje, s katerim lahko družbe ter druge organizacije ocenijo in izboljšajo svojo okoljsko uspešnost. [26] Več informacij o okoljski zavezi EURid je na voljo na: http://www.eurid.eu/en/about-us/going-green.